ΓΡΑΠΤΗ ΕΡΩΤΗΣΗ E-0113/99

υποβολή: José Barros Moura (PSE) προς την Επιτροπή

(2 Φεβρουαρίου 1999)

Θέμα: Μέτρα κατά της παραποίησης - υποδηματοποιία

Στην ενιαία ευρωπαϊκή αγορά και με την απελευθέρωση του εμπορίου σε παγκόσμιο επίπεδο διευκολύνονται οι δραστηριότητες εμπορίας προϊόντων παραποίησης.

Τούτο δύναται να έχει, μεταξύ άλλων, ως συνέπεια οι κάτοχοι ενός σήματος να αποφασίσουν να διακόψουν τις συμβάσεις με τις επιχειρήσεις που κατασκευάζουν το γνήσιο προϊόν, προκειμένου να απομονώσουν τους κατασκευαστές παραποιημένων που δρούν στην αυτή χώρα ή περιφέρεια. Βεβαίως, αποφάσεις αυτού του είδους θα έχουν αναπόφευκτα, σε ορισμένες περιπτώσεις, όπως στον τομέα της υποδηματοποιίας, ιδιαίτερα δε στον Δήμο Felgueiras, αρνητικές επιπτώσεις στην απασχόληση.

Ο πορτογαλικός τύπος αναφέρθηκε πρόσφατα σε ένα τέτοιο πρόβλημα που προέκυψε με το διεθνές σήμα "Kickers" (φίρμα που παρέχει εργασία σε 16 περίπου επιχειρήσεις και 2.500 άτομα στο Felgueiras, με κύκλο εργασιών 15 δις εσκούδος). Ο κίνδυνος είναι να "καούν τα χλωρά αντί των ξερών".

Επειδή η δράση των εθνικών αρχών για την πρόληψη και την καταστολή των δραστηριοτήτων παραποίησης απεδείχθη ανεπαρκής, τί δύνανται να πράξουν η Επιτροπή και η ΕΕ έχοντας, συγκεκριμένα, ως στόχο την προάσπιση της νόμιμης δραστηριότητας και της απασχόλησης;

Απάντηση του κ. Monti εξ ονόματος της Επιτροπής

(30 Μαρτίου 1999)

Η Επιτροπή συμμερίζεται τις ανησυχίες του αξιότιμου βουλευτή όσον αφορά την προάσπιση της απασχόλησης. Η καταπολέμηση της παραποίησης συμβάλλει στην προάσπιση της απασχόλησης. Πράγματι, η παραποίηση έχει αρνητικές οικονομικές και κοινωνικές συνέπειες τόσο για τις επιχειρήσεις όσο και για τις οικονομίες. Υπολογίζεται ότι ο αριθμός θέσεων εργασίας που χάνονται στην Κοινότητα λόγω της παραποίησης είναι τουλάχιστον 100.000 ετησίως. Οι καινοτόμες και δημιουργικές επιχειρήσεις είναι οι πρώτες που θίγονται από το φαινόμενο αυτό. Ο τρόπος αντίδρασης εκείνων που έχουν εν προκειμένω δικαιώματα μπορεί να λάβει διάφορες μορφές. Η Επιτροπή δεν είναι σε θέση να αποφανθεί για την αποτελεσματικότητά τους.

Προκειμένου να μετρηθεί ο οικονομικός αντίκτυπος της παραποίησης στην εσωτερική αγορά, να αξιολογηθεί η νομοθεσία στον τομέα αυτό και να υποδειχθούν πιθανές λύσεις για τη βελτίωση της καταπολέμησης του εν λόγω φαινομένου, η Επιτροπή εξέδωσε στις 15 Οκτωβρίου 1998 μια Πράσινη Βίβλο για την καταπολέμηση της παραποίησης και της πειρατείας στην εσωτερική αγορά(1). Η έκδοση της εν λόγω Πράσινης Βίβλου αποτελεί σημείο έναρξης εκτεταμένων διαβουλεύσεων όλων των ενδιαφερομένων, οι οποίες δεν έχουν ακόμη ολοκληρωθεί. Στο πλαίσιο των διαβουλεύσεων αυτών, η Επιτροπή διοργάνωσε στο Μόναχο, στις 2 και 3 Μαρτίου 1999, σε συνεργασία με τη γερμανική προεδρεία του Συμβουλίου, μια ακρόαση όλων των ενδιαφερομένων, η οποία επέτρεψε σε περισσότερους από 250 συμμετέχοντες να διατυπώσουν τις ανησυχίες τους για το εν λόγω θέμα.

Όσον αφορά τις πρωτοβουλίες που θα μπορούσε να αναλάβει η Επιτροπή μετά το πέρας των διαβουλεύσεων, είναι πολύ νωρίς, στο παρόν στάδιο, να δοθεί ακριβής απάντηση στον αξιότιμο βουλευτή. Ωστόσο, η Επιτροπή δεν προτίθεται να αποκλείσει a priori καμία μορφή παρέμβασης ούτε να προβεί σε προνομιακή αντιμετώπιση οποιουδήποτε τρόπου καταπολέμησης της παραποίησης έναντι κάποιου άλλου. Δεδομένου ότι οι τρόποι καταπολέμησης που εξετάζονται στην πράσινη βίβλο παρουσιάζουν μεγάλη ποικιλομορφία, οι πρωτοβουλίες τις οποίες θα αποφάσιζε ενδεχομένως να αναλάβει η Επιτροπή δεν θα περιορίζονταν απαραίτητα στη λήψη νομοθετικών μέτρων, αλλά θα μπορούσαν επίσης να συνίστανται σε δράσεις χρηματοοικονομικής στήριξης δραστηριοτήτων καταπολέμησης της παραποίησης, καθώς και σε μέτρα οργανωτικού ή διοικητικού χαρακτήρα, ή ακόμη σε μέτρα προτροπής ή διευκόλυνσης.

(1) COM(98)569 τελικό.